Il-Milied jinsab aktar minn xahar ‘il bogħod iżda il-preparamenti għalih diġa bdew. Ir-roundabouts u xi toroq diġa bdew jintramaw b’dawl dekorattiv u uħud mill-istabbilimenti kummerċjali ingħatawlhom dehra li ddaħħal lill-konsumaturi f’atmosfera festiva. Tfal li jattendu il-brigata tas-Salesjani f’Tas-Sliema, għaddejjin bl-aħħar irtokki ta’ presepji li qed jagħmlu. Dawn il-presepji se jkunu qed jgħatuhom bħala rigal lit-tfal morda fl-isptar Mater Dei. Oħrajn qegħdin iħejju kartolini. Kuluri vibranti jispikkaw f’dawn il-presepji, b’kull tifel jew tifla daħħlu dettalji partikolari. Dawn il-presepji qed isiru wara ftehim li sar ma’ Dr Klown bil-għan li jitfgħu tbissima fuq l-uċuħ tat-tfal morda. U għalkemm ix-xemx għadha tiżreġ b’temperatura sħuna, f’nofs stabbiliment kummerċjali f’San Ġiljan intrama ice ring li trid jew ma tridx ifakkar fil-borra u s-silg li spiss naraw fuq il-kartolllini tal-Milied. L-attrazzjoni mhix biss id-dawra tas-silġ infisha iżda ukoll l-iskater professjonali Florian Otai. Iż-żgħażugħ Franċiż li għandu 21 sena, rebaħ għadd ta’ kompetizzjonijiet internazzjonali. Otai se jkun qed jesponi it-talenti tiegħu hawn Malta. Mistoqsi x’inhu is-sigriet biex wieħed iżomm il-bilanċ, qal li kollox iħoll u jorbot mal-pożizzjoni taż-żaqq.